

LĒMUMS

Ādažos, Ādažu novadā

2024. gada 28. novembrī **Nr.** **437**

**Par speciālo izglītības programmu īstenošanu Ādažu pirmsskolas izglītības iestādē “Strautiņš”**

Ādažu novada pašvaldības dome 2024. gada 28. novembrī veica grozījumus pašvaldības 2021. gada 9. augusta nolikumā Nr. 8 “Ādažu pirmsskolas izglītības iestādes “Strautiņš” (turpmāk – ĀPII) nolikums” (turpmāk – Nolikums), nosakot iestādei pienākumu nodrošināt speciālo izglītības programmu izglītojamajiem ar valodas traucējumiem (programmas kods – 01015511).

ĀPII ir trīs izglītojamie, kuriem Pedagoģiski medicīniskā komisija noteikusi valodas traucējumus (dati uz 2024. gada 1. novembri). Iestādē ir logopēdi, kas nodrošina papildu atbalsta pasākumus šiem izglītojamajiem. Vides pieejamība un materiāltehnisko resursu nodrošinājums izglītības iestādē ir atbilstošs Ministru kabineta 2019.gada 19. novembra noteikumos Nr. 556 “Prasības vispārējās izglītības iestādēm, lai to īstenotajās izglītības programmās uzņemtu izglītojamos ar speciālām vajadzībām” noteiktajam, un papildu finanšu resursi nav nepieciešami.

ĀPII ir jāizstrādā speciālās pirmsskolas izglītības programma izglītojamajiem ar valodas traucējumiem un jāiesniedz iesniegums licences saņemšanai Izglītības kvalitātes valsts dienestā.

Iecere atbilst Ādažu novada Attīstības programmas (2021.-2027.) vidējā termiņa prioritātei: “VTP8: Pieejama un daudzpusīga izglītība“ rīcības virziens “RV8.1: Vispārējās izglītības sistēmas attīstība” uzdevuma “U8.1.2: Nodrošināt pirmsskolas izglītības pakalpojumus visiem novada bērniem no 1,5 gadu vecuma” pasākumam “Ā8.1.2.2. Iekļaujošas pirmsskolas izglītības pieejamības nodrošināšana”.

Iecere atbilst arī Ādažu novada izglītības ekosistēmas attīstības stratēģijas 2023.-2027. gadam vidējā termiņa mērķa “Vienlīdzība un iekļaušana” rīcības virzienam RV–6 “Iekļaujoša un pieejama izglītība novadā”*.*

Ministru kabineta 2023. gada 2. maija noteikumu Nr. 213 “Izglītības kvalitātes valsts dienesta maksas pakalpojumu cenrādis” pielikuma 1. apakšpunktā noteikts, ka vienas izglītības programmas licencēšanas cena ir 597,17 *euro* (pievienotās vērtības nodoklis netiek piemērots). Nepieciešamie līdzekļi ir pieejami iestādes budžetā.

Pamatojoties uz Pašvaldību likuma 4. panta pirmās daļas 4. punktu, Izglītības likuma 17. panta pirmo daļu un 29. panta pirmo punktu, kā arī Izglītības, kultūras, sporta un sociālās komitejas 06.11.2024. atzinumu, Ādažu novada pašvaldības dome

**NOLEMJ:**

1. Ādažu pirmsskolas izglītības iestādes “Strautiņš” vadītājai organizēt speciālās izglītības programmas izglītojamajiem ar valodas traucējumiem (programmas kods – 01015511) izstrādi un licencēšanu, kā arī nodrošināt tās īstenošanu no 2025. gada 1. janvāra.
2. Centrālās pārvaldes Izglītības un jaunatnes nodaļas vadītājai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU